Návrh na odvolanie predsedu, podpredsedu a členov Dozornej rady Úradu pre dohľad nad zdravotnou starostlivosťou a na zvolenie nového predsedu, podpredsedu a členov Dozornej rady Úradu pre dohľad nad zdravotnou starostlivosťou

V súlade s § 26 ods. 2 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon“) Dozorná rada Úradu pre dohľad nad zdravotnou starostlivosťou (ďalej len „dozorná rada“) má päť členov (predseda, podpredseda a ďalší traja členovia dozornej rady). V zmysle § 26 ods. 3 zákona členov dozornej rady volí a odvoláva Národná rada Slovenskej republiky na návrh vlády Slovenskej republiky.

Na základe § 26 ods. 5 v spojitosti s § 22 ods. 4 písm. a), d) a e) zákona členom dozornej rady môže byť fyzická osoba, ktorá:

* má spôsobilosť na právne úkony v plnom rozsahu,
* je dôveryhodná,
* má trvalý pobyt na území Slovenskej republiky,
* má diplom o absolvovaní vysokoškolského štúdia v študijných programoch druhého stupňa,
* má najmenej trojročnú prax v oblasti zdravotného poistenia, v oblasti práva, v oblasti finančného trhu alebo v oblasti poskytovania zdravotnej starostlivosti.

Podľa § 26 ods. 10 zákona môže Národná rada Slovenskej republiky odvolať člena dozornej rady z jeho funkcie aj z iných dôvodov, ako sú uvedené v § 26 ods. 9 zákona, a to na návrh vlády. Z hľadiska potreby skvalitniť kontrolnú činnosť dozornej rady v súlade so zákonom predkladám Národnej rade Slovenskej republiky návrh na:

1. odvolanie predsedu, podpredsedu a členov dozornej rady nasledovne:

* MUDr. Ivana Valentoviča z funkcie predsedu dozornej rady,
* MUDr. Gabrielu Kaliskú, CSc., F.E.S.C. z funkcie podpredsedu dozornej rady,
* MUDr. Petra Janka z funkcie člena dozornej rady,
* MUDr. Jozefa Molitora z funkcie člena dozornej rady,
* MUDr. Imricha Hugyivára z funkcie člena dozornej rady;

1. voľbu nového predsedu, podpredsedu a členov dozornej rady nasledovne:
   * MUDr. Rudolfa Sokola, MPH do funkcie predsedu dozornej rady,
   * Ing. Martu Jančovičovú, MPH do funkcie podpredsedu dozornej rady,
   * MUDr. Gabrielu Kaliskú, CSc., F.E.S.C. do funkcie člena dozornej rady,
   * MUDr. Dušana Smolku, MPH do funkcie člena dozornej rady,
   * MUDr. Františka Jurčagu do funkcie člena dozornej rady.

Navrhovaní kandidáti spĺňajú všetky zákonom stanovené požiadavky na zvolenie do predmetných funkcií.